ݣواطيمالا (ب الصبليونية: República de Guatemala) هي بلاد ف أمريكا لوسطانية. تاتحدّها لمكسيك من الشمال و لغرب، لمحيط لهادي من لجنوب لغربي، بيليز من لجنوب الشرقي، لبحر د لكاريبي و هوندوراس من الشرق، و الصالڤادور من لجنوب الشرقي. ݣواطيمالا هي لبلاد اللي فيها أكبر عدد د السكان ف أمريكا لوسطانية. قبل ما يدخلو لأوروپيين للمنطقة اللي فيها دابا ݣواطيمالا، كانو السكان تابعين للحضارة ديال لمايا. ف لقرن 16 ستعمرات صبانيا لمنطقة، و بقات حاكماها تال 1821، اللي هو لعام اللي ستاقلات فيه و كانت طرف من لجمهورية لفيديريالية د أمريكا لوسطانية، اللي تفككّات ف 1841 و خرجات منها لجمهورية د ݣواطيمالا. فاللخر د لقرن 20 (من 1960 تال 1996)، وقعات حرب أهلية ف ݣواطيمالا بقات 36 عام، و تدخلات لأمم لمتحدة باش تحبسها تا سيناو ݣاع لأطراف اتفاقية د السلام بيناتهم. تيسكنو ف ݣواطيمالا شويا كتر من 17 لمليون د الناس، و لعاصمة ديالها و أكبر مدينة فيها هي ݣواطيمالا سيتي. اللغة الرسمية ف لبلاد هي الصبليونية، و أكتر دين كيتبّعوه الناس هو لمسيحية (88% د الناس مسيحيين). لفلوس ديال ݣواطيمالا هوما ل كيتزال. لموسيقا لݣواطيمالية فيها بزاف ديال شكال وستيلات.